title: 2010/293/: Komission päätös, annettu 20 päivänä toukokuuta 2010 , sisäisen turvallisuuden ja siviiliturvallisuuden alan tutkimusta koskeviin yhteistyötoimiin sovellettavasta Euroopan komission ja Amerikan yhdysvaltojen hallituksen välisestä täytäntöönpanojärjestelystä

text:
               21.5.2010

               FI

               Euroopan unionin virallinen lehti

               L 125/53

         KOMISSION PÄÄTÖS,
   annettu 20 päivänä toukokuuta 2010,
   sisäisen turvallisuuden ja siviiliturvallisuuden alan tutkimusta koskeviin yhteistyötoimiin sovellettavasta Euroopan komission ja Amerikan yhdysvaltojen hallituksen välisestä täytäntöönpanojärjestelystä
   (2010/293/EU)
   EUROOPAN KOMISSIO, joka
   ottaa huomioon Euroopan unionin toiminnasta tehdyn sopimuksen,
   ottaa huomioon Euroopan yhteisön ja Amerikan yhdysvaltojen hallituksen sopimuksen tieteellisestä ja teknologisesta yhteistyöstä (1), ja erityisesti sen 5 artiklan b alakohdan toisen kappaleen,
   sekä katsoo seuraavaa:

               (1)

               Euroopan yhteisön ja Amerikan yhdysvaltojen hallituksen sopimus tieteellisestä ja teknologisesta yhteistyöstä, jäljempänä ’sopimus’, hyväksyttiin neuvoston päätöksellä 98/591/EY (2), ja se tuli voimaan 14 päivänä lokakuuta 1998. Sopimus voidaan uusia viideksi vuodeksi kerrallaan (3), ja sitä laajennettiin ja muutettiin 14 päivänä lokakuuta 2008 (4).

               (2)

               Transatlanttinen yhteistyö sisäistä turvallisuutta ja siviiliturvallisuutta koskevan tutkimuksen alalla on toivottavaa, ja se hyödyttää molempia osapuolia.

               (3)

               Tunnustelevissa keskusteluissa päädyttiin yhteiseen näkemykseen, että täytäntöönpanojärjestely olisi sopiva keino yksinkertaistaa yhteistä tieteellis-teknistä toimintaa.

               (4)

               Komission ja Amerikan yhdysvaltojen hallituksen välillä on kehitetty onnistuneesti täytäntöönpanojärjestely sisäistä turvallisuutta ja siviiliturvallisuutta koskevan monialaisen tutkimuksen alalla toteutettavia yhteistyötoimia varten, jäljempänä ’täytäntöönpanojärjestely’.

               (5)

               Täytäntöönpanojärjestelyllä ei ole välittömiä rahoitusvaikutuksia. Yhteiset hankkeet kilpailevat Euroopan yhteisön seitsemännen tutkimuksen, teknologian kehittämisen ja demonstroinnin puiteohjelman (2007–2013) (5) asiaa koskevien tutkimusohjelmien yhteydessä tavanomaisten TTK- ja tukitoimenpiteiden kautta kohdennettavasta rahoituksesta. Sopimuksen mukaisesti Euroopan unionin rahoitusta annetaan vain eurooppalaisille kumppaneille.

               (6)

               Täytäntöönpanojärjestely olisi hyväksyttävä,

         ON HYVÄKSYNYT TÄMÄN PÄÄTÖKSEN:
   1 artikla
   Hyväksytään Euroopan komission ja Amerikan yhdysvaltojen hallituksen välinen täytäntöönpanojärjestely sisäistä turvallisuutta ja siviiliturvallisuutta koskevan tutkimuksen alan yhteistyötoimia varten.
   Täytäntöönpanojärjestelyn teksti on tämän päätöksen liitteenä.
   2 artikla
   Yritys- ja teollisuustoiminnan pääosastosta vastaava komissaari valtuutetaan allekirjoittamaan täytäntöönpanojärjestely komission puolesta.
   3 artikla
   Tämä päätös tulee voimaan ensimmäisenä päivänä sen jälkeen, kun se on julkaistu Euroopan unionin virallisessa lehdessä.

      Tehty Brysselissä 20 päivänä toukokuuta 2010.

            Komission puolesta, puheenjohtajan nimissä

         Antonio TAJANI

            Varapuheenjohtaja

      (1)  EYVL L 284, 22.10.1998, s. 37.

      (2)  EYVL L 284, 22.10.1998, s. 35.

      (3)  EUVL L 335, 11.11.2004, s. 7.

      (4)  Vaihtamalla verbaalinootteja; EU:n neuvoston verbaalinootti päivätty 15 päivänä toukokuuta 2009 (asiakirjaviite SGS 9/06298) ja Yhdysvaltojen hallituksen (ulkoasiainministeriö) verbaalinootti päivätty 6 päivänä heinäkuuta 2009.

      (5)  EUVL L 412, 30.12.2006, s. 1.
    ---documentbreak---

               21.5.2010

               FI

               Euroopan unionin virallinen lehti

               L 125/54

         Euroopan komission ja Amerikan yhdysvaltojen hallituksen
   VÄLINEN TÄYTÄNTÖÖNPANOJÄRJESTELY
   sisäistä turvallisuutta ja siviiliturvallisuutta koskevan tutkimuksen alalla toteutettavia yhteistyötoimia varten
   Perustetaan tieteellisestä ja teknologisesta yhteistyöstä tehdyn, Washingtonissa 5 päivänä joulukuuta 1997 allekirjoitetun Euroopan yhteisön ja Amerikan yhdysvaltojen hallituksen sopimuksen mukaisesti, sellaisena kuin se on laajennettuna ja muutettuna (EU:n neuvoston, päiväys 15 päivänä toukokuuta 2009, ja Yhdysvaltojen hallituksen (ulkoasiainministeriö), päiväys 6 päivänä heinäkuuta 2009, välisellä verbaalinoottien vaihdolla), jäljempänä ’sopimus’, Euroopan komission (komissio) ja Amerikan yhdysvaltojen (Yhdysvallat), jäljempänä ’osapuolet’, välinen täytäntöönpanojärjestely monialaisen sisäistä turvallisuutta ja siviiliturvallisuutta koskevan tutkimuksen alalla toteutettavia yhteistyötoimia varten. Yhteistyötoimet on toteutettava sopimuksen ehtojen mukaisesti. Täytäntöönpanojärjestelyllä halutaan edistää, kehittää ja helpottaa kyseisiä toimia osapuolten välillä siten, että ne hyödyttävät molempia osapuolia tasapainoisella tavalla saavutettavien etujen, vastavuoroisten osallistumismahdollisuuksien sekä tasavertaisen ja oikeudenmukaisen kohtelun kautta. Täytäntöönpanojärjestelyllä ei ole tarkoitus luoda lakisääteisesti sitovia velvoitteita.
   1.   Yhteistyötoimet

   Osapuolet voivat toteuttaa ja edistää yhteistyötoimia kaikilla sisäiseen turvallisuuteen tai siviiliturvallisuuteen liittyvillä tiede- ja teknologia-aloilla sellaisina kuin ne esitetään yhtäältä Euroopan yhteisön seitsemännen tutkimuksen, teknologian kehittämisen ja demonstroinnin puiteohjelman (2007–2013) aihealueessa 10 ”Turvallisuus” (ja asianomaisissa jatko-ohjelmissa) ja toisaalta sisäisistä turvallisuusasioista vastaavan ministeriön painopisteissä.
   Yhteistyötoimet voivat liittyä erityisesti seuraaviin sisäistä turvallisuutta tai siviiliturvallisuutta koskevan tutkimuksen osa-alueisiin:

               1.1

               kansalaisten turvallisuus (esim. suojelu luonnon tai ihmisen aiheuttamia uhkia vastaan, laittomien huumausaineiden tuotannon ehkäisy), mukaan luettuna kriisien ja hätätilanteiden hallinta;

               1.2

               kriittisten infrastruktuurien, avainresurssien, maatalouden, yleishyödyllisten palvelujen, viestintäyhteyksien ja rahoituspalvelujen turvallisuus ja joustavuus;

               1.3

               turvallisuuden ja yhteiskunnan vuorovaikutus, johon kuuluvat muun muassa ihmisen ja tekniikan yhteispeli, käyttäytymistutkimus, yksityisyyden suojaan liittyvät kysymykset ja biometriikka;

               1.4

               rajatarkastusten ja rajanylitysten turvallisuus sekä maa- että rannikkorajoilla;

               1.5

               olemassa olevien teknologioiden optimointi ja niiden yhteentoimivuus;

               1.6

               tekniikoiden ja laitteiden kehittäminen loppukäyttäjille nykyisten puutteiden korjaamiseksi ja muun muassa pelastuspalvelun ja ensivasteen avustustoiminnan tarpeiden täyttämiseksi;

               1.7

               asiaankuuluvien vaatimusten, standardien, haavoittuvuuden arviointien, keskinäistä riippuvuutta koskevien analyysien, sertifikaattien, parhaiden käytänteiden, suuntaviivojen, koulutusohjelmien, testiraporttien, tietoaineistojen, ohjelmistojen, laitteiden ja henkilöstön kehittäminen sekä niitä koskeva vaihto.

         2.   Yhteistyötoimien luonne

               2.1

               Yhteistyötoimet voivat käsittää muun muassa seuraavaa toimintaa:

                           2.1.1

                           Taataan Euroopan unionin ja Amerikan yhdysvaltojen toimijoille tasavertaiset osallistumismahdollisuudet 1 kohdassa tarkoitetuilla aloilla.

                           2.1.2

                           Vaihdetaan sopivaan aikaan tietoja muun muassa tulevista tukihakemus- ja ehdotuspyynnöistä ja 2.1.1 kohdassa tarkoitettuja mahdollisuuksia koskevista ilmoituksista.

                           2.1.3

                           Edistetään kummankin osapuolen tutkimusyhteisöissä tällä täytäntöönpanojärjestelyllä luotuja mahdollisuuksia, kuten säännöllistä osallistumista osapuolten ohjelmien arviointeihin, Yhdysvaltojen tukihakemuspyyntöihin ja laaja-alaisesti tärkeitä tutkimusaloja koskeviin hakumenettelyihin (Broad Agency Announcements) ja Euroopan unionin ehdotuspyyntöihin.

                           2.1.4

                           Turvataan tasavertaiset mahdollisuudet laboratoriotilojen sekä laitteiden ja aineistojen käyttöön tieteellisessä ja teknisessä toiminnassa, mukaan luettuina tutkimus, kehitystyö, testaus ja arviointi, standardointi ja sertifiointi.

                           2.1.5

                           Tuetaan yhteistä tutkimustoimintaa, kehitetään sisältöä ja luodaan mahdollisuus ehdotusten tekemiseen, täydennetään olemassa olevia avustuksia ja hanke- ja muita sopimuksia sekä rahoitetaan eri aiheisiin liittyviä yhteistyötoimia molemminpuolisen hyödyn ja lisäarvon saavuttamiseksi.

         3.   Koordinointi

               3.1

               Yhdysvallat ja EU aikovat tehdä tiivistä yhteistyötä koordinoidakseen yhteisiä toimia. Sen vuoksi kummankin osapuolen olisi nimettävä toimintaa koordinoimaan kaksi edustajaa, jäljempänä ’ohjausryhmä’. Edustajat tapaavat tavallisesti kerran vuodessa ja aina tarvittaessa. Tarkoitus on, että kokoukset pidetään vuorotellen Euroopan unionin ja Amerikan yhdysvaltojen alueella ja että isäntänä toimiva osapuoli hoitaa organisatoriset ja hallinnolliset järjestelyt.

               3.2

               Tarvittaessa kumpikin osapuoli voi nimetä kokouksiin myös muita osanottajia. Kokousten puheenjohtajina toimivat sisäisistä turvallisuusasioista vastaavan ministeriön tiede- ja teknologia-asiain valtiosihteeri ja EU:ssa turvallisuusasioita koskevasta tutkimuksesta vastaava johtaja yhdessä. Ohjausryhmällä ei ole virallista asemaa.

               3.3

               Ohjausryhmän tehtävänä on valvoa ja edistää tämän täytäntöönpanojärjestelyn mukaisia yhteistyötoimia. Ryhmässä olisi vaihdettava tietoja täytäntöönpanojärjestelyn mukaisen yhteistyön kannalta tärkeistä toimintatavoista, laeista, määräyksistä ja ohjelmista. Se suunnittelee ja määrittelee tavoitteita ja mahdollisuuksia tulevalle vuodelle, ehdottaa ad hoc -toimia ja arvioi osapuolten tämän täytäntöönpanojärjestelyn mukaisesti toteuttamien ohjelmien toimintaa, osallistumisastetta ja muita vastaavia toimenpiteitä. Se antaa säännöllisin väliajoin yhteistyötä koskevan katsauksen.

         4.   Rahoitus

               4.1

               Yhteistyötoimien toteuttaminen tämän täytäntöönpanojärjestelyn nojalla edellyttää, että käytettävissä on tarvittavat varat, ja toimiin sovelletaan kummankin osapuolen asianomaisia lakeja, määräyksiä, toimintaperiaatteita ja ohjelmia sekä sopimuksen ja tämän täytäntöönpanojärjestelyn ehtoja. Täytäntöönpanojärjestelyllä ei luoda taloudellisia velvoitteita.

               4.2

               Kumpikin osapuoli vastaa kuluista, joita sille aiheutuu ohjausryhmän kokouksiin osallistumisesta. Ohjausryhmän kokouksiin välittömästi liittyvistä muista kuin matka- ja majoituskustannuksista vastaa kuitenkin kokouksen isäntänä toimiva osapuoli, jollei toisin sovita.

               4.3

               Kumpikin osapuoli vastaa yhteistyötoimia tukevien omien toimiensa tarkastuksista, mikä koskee osapuolen kaikkien osanottajien toimintaa. Kummankin osapuolen tarkastukset on suoritettava osapuolen omien käytänteiden mukaisesti.

         5.   Teollis- ja tekijänoikeudet

   Teollis- ja tekijänoikeuksien myöntämisessä ja suojaamisessa on noudatettava sopimuksen liitteen määräyksiä.
   6.   Turvallisuusluokitellut tiedot sekä laitteet ja aineistot

               6.1

               Osapuolten keskenään vaihtamat tai niiden tuottamat turvallisuusluokitellut tiedot on merkittävä, niitä on käsiteltävä ja ne on suojattava turvaluokiteltujen tietojen turvaamisesta 30 päivänä huhtikuuta 2007 tehdyn Euroopan unionin ja Amerikan yhdysvaltojen hallituksen välisen sopimuksen ja sen täytäntöönpanojärjestelyn eli EU:n ja Yhdysvaltojen keskenään vaihtamien turvallisuusluokiteltujen tietojen suojaa koskevan EU:n neuvoston pääsihteeristön turvallisuusyksikön, Euroopan komission turvallisuustoimiston ja Yhdysvaltojen ulkoasiainministeriön välisen suojausjärjestelyn mukaisesti.

               6.2

               Kumpikin osapuoli nimeää ainoana yhteystahona toimivan suojauksesta vastaavan viranomaisen, joka vastaa myös tämän täytäntöönpanojärjestelyn soveltamisalaan kuuluvien turvallisuusluokiteltujen tietojen suojaa säätelevien menettelyjen kehittämisestä.

               6.3

               Tämän täytäntöönpanojärjestelyn nojalla toimitetut tai tuotetut tiedot, laitteet ja aineistot varustetaan Yhdysvalloissa merkinnällä SECRET ja EU:ssa merkinnällä SECRET UE/EU SECRET.

         7.   Luvaton tietojen luovuttaminen

               7.1

               Yhdysvalloissa valvonnan alaisilla turvallisuusluokittelemattomilla tiedoilla, ”Controlled Unclassified Information”, ja EU:ssa arkaluonteisilla, muilla kuin turvallisuusluokitelluilla tiedoilla tarkoitetaan sellaisia tietoja tai tilanteesta riippuen alustavia tai päätöksentekoa edeltävän vaiheen tietoaineistoja, joita ei ole tarkoitettu turvallisuusluokiteltaviksi mutta joiden yhteydessä on sovellettu saatavuus- tai levitysrajoituksia ja käsittelyohjeita osapuolten asianomaisten lakien, määräysten, toimintaperiaatteiden tai suuntaviivojen mukaisesti.

               7.2

               Tämän täytäntöönpanojärjestelyn mukaisesti toimitetut tai tuotetut tiedot olisi tarvittaessa merkittävä arkaluonteisiksi osapuolten asianomaisten lakien, määräysten, toimintaperiaatteiden tai suuntaviivojen mukaisesti.

               7.3

               Yhdysvaltojen osalta merkintä ”Controlled Unclassified Information” kattaa muun muassa tiedot, jotka on varustettu merkinnöin ”Sensitive Security Information”, ”For Official Use Only”, ”Law Enforcement Sensitive Information”, ”Protected Critical Infrastructure Information” tai ”Sensitive But Unclassified (SBU)”, ja se voi käsittää myös liikesalaisuuksia (Business Confidential Information). Euroopan komission osalta arkaluonteiset, muut kuin turvallisuusluokitellut tiedot ovat tietoja, jotka on varustettu Euroopan komission turvallisuustoimiston virallisesti hyväksymällä merkinnällä.

               7.4

               Tämän täytäntöönpanojärjestelyn nojalla toimitetut Yhdysvaltojen merkinnällä ”Controlled Unclassified Information” varustetut tiedot ja EU:n arkaluonteiset, muut kuin turvallisuusluokitellut tiedot:

                           7.4.1

                           tiedot on merkittävä asianmukaisesti niiden arkaluonteisuuden osoittamiseksi;

                           7.4.2

                           tietoja ei saa käyttää muihin kuin tässä täytäntöönpanojärjestelyssä kuvattuihin tarkoituksiin, ja

                           7.4.3

                           tietoja ei saa luovuttaa kolmansille ilman tiedot lähettäneen osapuolen tai tietojen omistajan lupaa.

               7.5

               Osapuolten on omien lakiensa ja määräystensä mukaisesti toteutettava mahdollisuuksien mukaan kaikki tarvittavat toimenpiteet sellaisten turvallisuusluokittelemattomien tietojen suojaamiseksi luvattomalta luovutukselta, joihin on sovellettava saatavuus- ja levitysrajoituksia.

               7.6

               Osapuolet voivat vahvistaa yksityiskohtaiset suojausjärjestelyt valvonnan alaisten turvallisuusluokittelemattomien tietojen merkintää, varastointia, käsittelyä ja suojaamista varten.

         8.   Riitojen ratkaisu

               8.1

               Teollis- ja tekijänoikeusriidat ratkaistaan sopimuksen liitteessä määrätyn mukaisesti.

               8.2

               Teollis- ja tekijänoikeusriitoja lukuun ottamatta kaikki tästä täytäntöönpanojärjestelystä johtuvat tai siihen liittyvät ongelmat tai riidat on ratkaistava osapuolten yhteisellä sopimuksella tieteellistä ja teknologista yhteistyötä koskevan sopimuksen ehtojen, 12 artikla mukaan luettuna, mukaisesti.

         9.   Voimassaoloaika

   Tämän täytäntöönpanojärjestelyn soveltaminen voi alkaa, kun molemmat osapuolet ovat sen allekirjoittaneet. Sitä voidaan soveltaa niin kauan kuin sopimus on voimassa tai kunnes osapuoli keskeyttää osallistumisensa järjestelyyn. Jos osapuoli aikoo keskeyttää osallistumisensa järjestelyyn, sen olisi ilmoitettava aikomuksestaan toiselle osapuolelle vähintään 90 päivää ennen aiottua ajankohtaa. Tarkoitus on, että turvallisuusluokiteltujen tietojen suoja sekä luvattoman tietojen luovutuksen estäminen jatkuvat sopimuksen sekä turvallisuusluokiteltujen tietojen turvaamista koskevan vuoden 2007 sopimuksen ehtojen mukaisesti, vaikka tämän täytäntöönpanojärjestelyn tai sopimuksen voimassaolo keskeytyisi tai päättyisi. Tätä täytäntöönpanojärjestelyä voidaan muuttaa tai laajentaa molempien osapuolten kirjallisella suostumuksella.

      Allekirjoitettu […], […] päivänä […]kuuta 2010.

         AMERIKAN YHDYSVALTOJEN PUOLESTA

         EUROOPAN UNIONIN NIMISSÄ EUROOPAN KOMISSION PUOLESTA


title: 2005/87/EY: Komission päätös, tehty 2 päivänä helmikuuta 2005, luvan antamisesta Ruotsille käyttää nautakarjaa koskevien tilastotietojen keruun sijasta asetuksen (EY) N:o 1760/2000 I osastossa käyttöön otettua järjestelmää (tiedoksiannettu numerolla K(2005) 194) (ETA:n kannalta merkityksellinen teksti)

text:
               3.2.2005

               FI

               Euroopan unionin virallinen lehti

               L 30/20

      KOMISSION PÄÄTÖS,
   tehty 2 päivänä helmikuuta 2005,
   luvan antamisesta Ruotsille käyttää nautakarjaa koskevien tilastotietojen keruun sijasta asetuksen (EY) N:o 1760/2000 I osastossa käyttöön otettua järjestelmää
   (tiedoksiannettu numerolla K(2005) 194)
   (Ainoastaan ruotsinkielinen teksti on todistusvoimainen)
   (ETA:n kannalta merkityksellinen teksti)
   (2005/87/EY)
   EUROOPAN YHTEISÖJEN KOMISSIO, joka
   ottaa huomioon Euroopan yhteisön perustamissopimuksen,
   ottaa huomioon nautaeläintuotantoa koskevien tilastotietojen keruusta 1 päivänä kesäkuuta 1993 annetun neuvoston direktiivin 93/24/ETY (1) ja erityisesti sen 1 artiklan 2 ja 3 kohdan
   sekä katsoo seuraavaa:

               (1)

               Euroopan parlamentin ja neuvoston asetuksen (EY) N:o 1760/2000 (2) I osastossa otetaan käyttöön nautaeläinten tunnistus- ja rekisteröintijärjestelmä.

               (2)

               Komission päätöksessä 1999/693/EY (3) tunnustetaan nautaeläimiä koskevan Ruotsin tietokannan täysi toimintakelpoisuus.

               (3)

               Jäsenvaltioille voidaan direktiivin 93/24/ETY mukaisesti niiden pyynnöstä antaa lupa käyttää hallinnollisia tietolähteitä nautakarjaa koskevien tietojen keruun sijasta edellyttäen, että nämä tietolähteet täyttävät kyseisen direktiivin velvoitteet.

               (4)

               Ruotsi on toimittanut 29 päivänä lokakuuta 2003 esittämänsä pyynnön tueksi teknisen aineiston, joka koskee asetuksen (EY) N:o 1760/2000 I osastossa tarkoitetun tietokannan rakennetta ja päivittämistä sekä tilastotietojen laskentaan käytettäviä menetelmiä.

               (5)

               Ruotsi on erityisesti ehdottanut laskentamenetelmiä, jotta voitaisiin saada tilastotietoja direktiivin 93/24/ETY 3 artiklan 1 kohdassa tarkoitetuista luokista, jotka eivät ole suoraan saatavilla asetuksen (EY) N:o 1760/2000 I osastossa tarkoitetusta tietokannasta. Ruotsin olisi toteutettava kaikki aiheelliset toimenpiteet sen varmistamiseksi, että näillä laskentamenetelmillä varmistetaan tilastotietojen tarkkuus.

               (6)

               Ruotsin viranomaisten toimittaman teknisen aineiston tarkastelun perusteella voidaan todeta, että pyyntö olisi hyväksyttävä.

               (7)

               Tämä päätös on neuvoston päätöksellä 72/279/ETY (4) perustetun pysyvän maataloustilastokomitean lausunnon mukainen,

         ON TEHNYT TÄMÄN PÄÄTÖKSEN:
   1 artikla
   Ruotsille myönnetään lupa käyttää direktiivissä 93/24/ETY säädetyn nautakarjaa koskevien tietojen keruun sijasta asetuksen (EY) N:o 1760/2000 I osastossa tarkoitettua nautaeläinten tunnistus- ja rekisteröintijärjestelmää tilastotietojen hankkimiseksi kyseisen direktiivin velvoitteiden mukaisesti.
   2 artikla
   Jos 1 artiklassa tarkoitettu järjestelmä lakkaa olemasta toimiva tai jos sen sisällön vuoksi ei enää ole mahdollista saada luotettavia tilastotietoja kaikista tai tietyistä nautaluokista, Ruotsi ottaa jälleen käyttöön tilastotietojen keruujärjestelmän nautakarjan tai asiaankuuluvien luokkien arvioimiseksi.
   3 artikla
   Tämä päätös on osoitettu Ruotsin kuningaskunnalle.

      Tehty Brysselissä 2 päivänä helmikuuta 2005.

            Komission puolesta

         Joaquín ALMUNIA

            Komission jäsen

      (1)  EYVL L 149, 21.6.1993, s. 5. Direktiivi sellaisena kuin se on muutettuna Euroopan parlamentin ja neuvoston asetuksella (EY) N:o 1882/2003 (EUVL L 284, 31.10.2003, s. 1).

      (2)  EYVL L 204, 11.8.2000, s. 1.

      (3)  EYVL L 273, 23.10.1999, s. 14.

      (4)  EYVL L 179, 7.8.1972, s. 1.


title: 2009/97/EY: Neuvoston päätös, tehty 24 päivänä heinäkuuta 2008 , Kansainvälisen siviili-ilmailujärjestön ja Euroopan yhteisön välisen turvatoimien auditointeja/tarkastuksia ja niihin liittyviä kysymyksiä koskevan yhteistyöpöytäkirjan allekirjoittamisesta ja väliaikaisesta soveltamisesta

text:
               5.2.2009

               FI

               Euroopan unionin virallinen lehti

               L 36/18

      NEUVOSTON PÄÄTÖS,
   tehty 24 päivänä heinäkuuta 2008,
   Kansainvälisen siviili-ilmailujärjestön ja Euroopan yhteisön välisen turvatoimien auditointeja/tarkastuksia ja niihin liittyviä kysymyksiä koskevan yhteistyöpöytäkirjan allekirjoittamisesta ja väliaikaisesta soveltamisesta
   (2009/97/EY)
   EUROOPAN UNIONIN NEUVOSTO, joka
   ottaa huomioon Euroopan yhteisön perustamissopimuksen ja erityisesti sen 80 artiklan 2 kohdan yhdessä 300 artiklan 2 kohdan ensimmäisen alakohdan ensimmäisen virkkeen kanssa,
   ottaa huomioon komission ehdotuksen,
   sekä katsoo seuraavaa:

               (1)

               Neuvosto valtuutti 30 päivänä marraskuuta 2007 komission aloittamaan neuvottelut Euroopan yhteisön ja Kansainvälisen siviili-ilmailujärjestön (ICAO) välisen sopimuksen tekemiseksi lentoliikenteen turvatoimien auditoinneista/tarkastuksista ja niihin liittyvistä kysymyksistä.

               (2)

               Komissio on neuvotellut yhteisön puolesta ICAOn kanssa turvatoimien auditointeja/tarkastuksia ja niihin liittyviä kysymyksiä koskevan yhteistyöpöytäkirjan noudattaen komission valtuuttamista koskevan neuvoston päätöksen liitteessä I annettuja neuvotteluohjeita ja liitteessä II vahvistettua tilapäistä menettelyä.

               (3)

               Komission neuvottelema yhteistyöpöytäkirja olisi allekirjoitettava ja sitä olisi sovellettava väliaikaisesti sillä varauksella, että yhteistyöpöytäkirja tehdään myöhemmin,

         ON PÄÄTTÄNYT SEURAAVAA:
   1 artikla
   Hyväksytään yhteisön puolesta kansainvälisen siviili-ilmailujärjestön ja Euroopan yhteisön välisen turvatoimien auditointeja/tarkastuksia ja niihin liittyviä kysymyksiä koskevan yhteistyöpöytäkirjan allekirjoittaminen sillä varauksella, että neuvosto tekee sen hyväksymistä koskevan päätöksen.
   Yhteistyöpöytäkirjan teksti on tämän päätöksen liitteenä.
   2 artikla
   Neuvoston puheenjohtaja valtuutetaan nimeämään yksi tai useampi henkilö, jolla on oikeus allekirjoittaa yhteistyöpöytäkirja yhteisön puolesta sillä varauksella, että se tehdään myöhemmin.
   3 artikla
   Yhteistyöpöytäkirjaa sovelletaan sen voimaantuloon saakka väliaikaisesti vastavuoroisuusperiaatetta noudattaen sen allekirjoituspäivästä alkaen siihen saakka, kunnes sen tekemisen edellyttämät menettelyt on saatettu päätökseen.

      Tehty Brysselissä 24 päivänä heinäkuuta 2008.

            Neuvoston puolesta

            Puheenjohtaja

         B. HORTEFEUX

      KÄÄNNÖS
      Kansainvälisen siviili-ilmailujärjestön ja Euroopan yhteisön välinen

         YHTEISTYÖPÖYTÄKIRJA

      turvatoimien auditoinneista/tarkastuksista ja niihin liittyvistä kysymyksistä
      KANSAINVÄLINEN SIVIILI-ILMAILUJÄRJESTÖ (ICAO)
      ja
      EUROOPAN YHTEISÖ (EY),
      jäljempänä ’osapuolet’, jotka
      OTTAVAT HUOMIOON Chicagossa 7 päivänä joulukuuta 1944 allekirjoitetun kansainvälisen siviili-ilmailun yleissopimuksen, jäljempänä ’Chicagon yleissopimus’, ja erityisesti sen lentoturvallisuutta koskevan liitteen 17, jäljempänä ’liite 17’,
      OTTAVAT HUOMIOON ICAOn yleiskokouksen päätöslauselman A35–9, jossa pääsihteeriä pyydettiin jatkamaan ICAOn maailmanlaajuisesti sovellettavaa turva-auditointiohjelmaa (Universal Security Audit Programme, USAP), joka koostuu kaikissa Chicagon yleissopimuksen sopimusvaltioissa, jäljempänä ’sopimusvaltiot’, tehtävistä säännöllisistä, pakollisista, järjestelmällisistä ja yhdenmukaistetuista turvatoimien auditoinneista,
      OTTAVAT HUOMIOON yhteisistä siviili-ilmailun turvaamista koskevista säännöistä 16 päivänä joulukuuta 2002 annetun Euroopan parlamentin ja neuvoston asetuksen (EY) N:o 2320/2002 (1), jäljempänä ’asetus 2320/2002’, ja yhteisistä siviili-ilmailun turvaamista koskevista säännöistä ja asetuksen (EY) N:o 2320/2002 kumoamisesta 11 päivänä maaliskuuta 2008 annetun Euroopan parlamentin ja neuvoston asetuksen (EY) N:o 300/2008 (2), jäljempänä ’asetus 300/2008’, joka korvaa asetuksen 2320/2002, kun tarvittavat täytäntöönpanotoimenpiteet on hyväksytty,
      OTTAVAT HUOMIOON siviili-ilmailun turvaamisen alalla suoritettavissa komission tarkastuksissa noudatettavista menettelyistä 22 päivänä elokuuta 2003 annetun komission asetuksen (EY) N:o 1486/2003 (3) ja erityisesti sen 16 artiklan, jonka mukaan Euroopan komissio ottaa huomioon hallitustenvälisten järjestöjen suunnittelemat tai äskettäin toteuttamat turva-auditoinnit, jotta voidaan varmistaa erilaisten turvatarkastus- ja auditointitoimien yleinen tehokkuus,
      OTTAVAT HUOMIOON asiaa koskevan yhteisön lainsäädännön soveltamisen, erityisesti Euroopan parlamentin, neuvoston ja komission asiakirjojen saamisesta yleisön tutustuttavaksi 30 päivänä toukokuuta 2001 annetun Euroopan parlamentin ja neuvoston asetuksen (EY) N:o 1049/2001 (4) sekä komission sisäisten menettelysääntöjen muuttamisesta 29 päivänä marraskuuta 2001 tehdyn komission päätöksen 2001/844/EY, EHTY, Euratom, jäljempänä ’päätös 2001/844/EY, EHTY, Euratom’, ja erityisesti sen 10 ja 26 jakson sekä sen muutokset (5),
      PITÄVÄT MIELESSÄ, että suurin osa liitteeseen 17 sisältyvistä vaatimuksista kuuluu myös asetuksen 2320/2002 soveltamisalaan ja että Euroopan komissio tekee tarkastuksia Euroopan unionin, jäljempänä ’EU’, jäsenvaltioissa seuratakseen mainitun asetuksen soveltamista,
      KATSOVAT, että ICAOn auditointiohjelman ja Euroopan komission tarkastusohjelman päätavoitteena on lentoliikenteen turvatoimien parantaminen asiaa koskevien normien täytäntöönpanon arvioinnin, mahdollisten puutteiden tunnistamisen ja tarvittaessa puutteiden korjaamisen varmistamisen avulla,
      KATSOVAT, että lentoliikenteen turvatoimien auditointeja/tarkastuksia ja niihin liittyviä kysymyksiä koskevasta keskinäisestä yhteistyöstä on toivottavaa sopia tavalla, joka mahdollistaa rajallisten resurssien paremman käytön ja päällekkäisen työn välttämisen, säilyttäen samalla ICAOn USAP-ohjelman yleisen sovellettavuuden ja eheyden,
      OTTAVAT HUOMIOON, että Euroopan komissiolla on valtuudet varmistaa ilmailun turvaamista koskevan Euroopan yhteisön lainsäädännön täytäntöönpano,
      OTTAVAT HUOMIOON, että ICAOn neuvosto antoi 176. kokouksessaan ohjeen, jonka mukaan lentoliikenteen turvatoimia koskevissa ICAOn auditoinneissa on aina kun mahdollista keskityttävä valtion valmiuksiin varmistaa asianmukainen kansallinen valvonta, ja että se pyysi pääsihteeriä tarkastelemaan yhteistyöjärjestelyjä ja resurssien mahdollisimman tehokasta käyttöä alueilla, joilla on käytössä pakollinen alueellinen viranomaisvalvontaohjelma.
      1.   Yleiset määräykset
      1.1   Ne liitteeseen 17 sisältyvät vaatimukset, jotka eivät kuulu EY-lainsäädännön soveltamisalaan, eivät kuulu myöskään tämän yhteistyöpöytäkirjan soveltamisalaan.
      1.2   Niiden liitteeseen 17 sisältyvien vaatimusten osalta, jotka kuuluvat EY-lainsäädännön soveltamisalaan, ICAO arvioi Euroopan komission tekemät EU:n jäsenvaltioiden toimivaltaisten kansallisten viranomaisten tarkastukset varmistaakseen tämän yhteistyöpöytäkirjan 3 kohdan mukaisesti, että ne sopimusvaltiot, joita siviili-ilmailun turvaamista koskeva yhteisön lainsäädäntö sitoo, noudattavat kyseisiä vaatimuksia.
      1.3   ICAOn arviointien toteuttamisesta Euroopan yhteisössä neuvotellaan jommankumman osapuolen pyynnöstä, kuitenkin vähintään kerran vuodessa.
      1.4   ICAOn auditoijat voivat satunnaisesti osallistua tarkkailijoina Euroopan komission tekemiin EU:n lentoasemien tarkastuksiin, kun Euroopan komissio on saanut siihen asianomaiselta EU:n jäsenvaltiolta nimenomaisen kirjallisen suostumuksen.
      2.   ICAOlle annettavat tiedot Euroopan komission Euroopan yhteisössä tekemistä tarkastuksista
      2.1.   Päätöksen 2001/844/EY, EHTY, Euratom mukaisesti ICAOn valtuutetulle henkilöstölle annetaan seuraavat EU:n turvaluokkaan ’EU RESTRICTED’ luokitellut tiedot:

                  A.

                  ilmailun turvaamista koskevat yhteiset säännöt ja vaatimukset, jotka on hyväksytty asetuksen 2320/2002 4 artiklan 2 kohdan tai asetuksen 300/2008 4 artiklan mukaisesti; ja

                  B.

                  Euroopan komission tekemien EU:n jäsenvaltioiden toimivaltaisten viranomaisten tarkastusten osalta:

                              a)

                              yleiset tiedot Euroopan komission tarkastussuunnitelmasta, mukaan lukien toimivaltaisten kansallisten viranomaisten tarkastusten aikataulu, sekä tiedot kaikista suunnitelmaan tehtävistä tarkistuksista tai muutoksista heti kun ne ovat saatavilla;

                              b)

                              sekä toimivaltaisiin kansallisiin viranomaisiin että lentoasemiin kohdistuvien tarkastustoimien tilanne, lopullisten tarkastusraporttien julkaisupäivät sekä kyseessä olevien valtioiden toimintasuunnitelmien vastaanottopäivät;

                              c)

                              Euroopan komission käyttämät tarkastusmenetelmät;

                              d)

                              toimivaltaisia kansallisia viranomaisia koskevien tarkastusten raportit sekä kyseessä olevien valtioiden esittämät toimintasuunnitelmat, jotka koskevat toimivaltaisen kansallisen viranomaisen tarkastamista ja joissa määritellään toimet ja määräajat havaittujen puutteiden korjaamiseksi; ja

                              e)

                              Euroopan komission toimivaltaisen kansallisen viranomaisen tarkastuksen johdosta toteuttamat jatkotoimet.

            2.2   ICAO antaa Euroopan komission tämän yhteistyön puitteissa toimittamat EU:n turvaluokitellut tiedot ainoastaan niitä tarvitsevien valtuutettujen henkilöstön jäsenten käyttöön. Valtuutetut henkilöstön jäsenet eivät saa luovuttaa näitä tietoja kolmannelle osapuolelle. ICAO toteuttaa tarvittavat oikeudelliset ja sisäiset menettelyt suojatakseen Euroopan komission toimittamat salassa pidettävät tiedot.
      2.3   Euroopan komissio ja ICAO sopivat muista Euroopan komission toimittamien turvaluokiteltujen tietojen suojaamista koskevista menettelyistä tämän yhteistyöpöytäkirjan mukaisesti. Tällaisiin menettelyihin on sisällyttävä Euroopan komission mahdollisuus varmistaa, mitä suojaustoimenpiteitä ICAO noudattaa.
      3.   ICAOn arviointi ilmailun turvaamiseen liittyvästä Euroopan komission tarkastusjärjestelmästä
      3.1   ICAOn suorittama arviointi ilmailun turvaamiseen liittyvästä Euroopan komission tarkastusjärjestelmästä koostuu Euroopan komission vaatimusten ja 2 kohdan mukaisesti toimitettujen tietojen analysoinnista. ICAO vierailee tarvittaessa Euroopan komission energian ja liikenteen pääosaston toimipaikassa Brysselissä.
      3.2   ICAOn Euroopan komission ilmailun turvaamiseen liittyvästä tarkastusjärjestelmästä suorittamaa arviointia koskevista tarkoista säännöistä ja käytännön järjestelyistä sovitaan ICAOn ja Euroopan komission välisellä kirjeenvaihdolla.
      4.   Riitojenratkaisu
      4.1   Tämän yhteistyöpöytäkirjan tulkintaa tai soveltamista koskevat riidat ratkaistaan osapuolten välisillä neuvotteluilla.
      4.2   Minkään tähän yhteistyöpöytäkirjaan sisältyvän tai siihen liittyvän määräyksen ei katsota tarkoittavan luopumista osapuolten erioikeuksista ja vapauksista.
      5.   Muut sopimukset
      5.1   Tämä yhteistyöpöytäkirja ei korvaa muita osapuolten välisen yhteistyön muotoja eikä ole ensisijainen niihin nähden.
      6.   Tarkistaminen – Voimaantulo
      6.1   Osapuolet arvioivat tämän yhteistyöpöytäkirjan täytäntöönpanoa USAP-ohjelman nykyisen vaiheen päättyessä tai aikaisemmin, jos jompikumpi osapuoli pitää sitä tarpeellisena.
      6.2   Tätä yhteistyöpöytäkirjaa sovelletaan sen voimaantuloon saakka väliaikaisesti sen allekirjoituspäivästä alkaen.
      6.3   Tämä yhteistyöpöytäkirja tulee voimaan sitä päivää seuraavan toisen kuukauden ensimmäisenä päivänä, jona molemmat osapuolet ovat ilmoittaneet toisilleen, että ne ovat saattaneet päätökseen sisäiset menettelynsä.

         Tehty Montrealissa seitsemäntenätoista päivänä syyskuuta vuonna kaksituhattakahdeksan kahtena kappaleena englannin kielellä

               Euroopan yhteisön puolesta

               Kansainvälisen siviili-ilmailujärjestön puolesta

         (1)  EYVL L 355, 30.12.2002, s. 1.

         (2)  EUVL L 97, 9.4.2008, s. 72.

         (3)  EUVL L 213, 23.8.2003, s. 3.

         (4)  EYVL L 145, 31.5.2001, s. 43.

         (5)  Päätökset 2005/94/EY, Euratom, 2006/70/EY, Euratom ja 2006/548/EY, Euratom.


Avis juridique important

|

41993D0382

93/382/Euratom, EHTY, ETY: Euroopan yhteisöjen jäsenvaltioiden hallitusten edustajien päätös, tehty 30 päivänä kesäkuuta 1993, varapuheenjohtajien nimittämisestä Euroopan yhteisöjen komissioon

Virallinen lehti nro L 164 , 07/07/1993 s. 0011 - 0011 Suomenk. erityispainos Alue 1 Nide 3 s. 0028  Ruotsink. erityispainos Alue 1 Nide 3 s. 0028

EUROOPAN YHTEISÖJEN JÄSENVALTIOIDEN HALLITUSTEN EDUSTAJIEN PÄÄTÖS,tehty 30 päivänä kesäkuuta 1993,varapuheenjohtajien nimittämisestä Euroopan yhteisöjen komissioon (93/382/Euratom, EHTY, ETY) EUROOPAN YHTEISÖJEN JÄSENVALTIOIDEN HALLITUSTEN EDUSTAJAT, jotkaottavat huomioon Euroopan yhteisöjen yhteisen neuvoston ja yhteisen komission perustamisesta tehdyn sopimuksen ja erityisesti sen 14 artiklan,ottavat huomioon jäsenten nimittämisestä Euroopan yhteisöjen komissioon 21 päivänä joulukuuta 1992 tehdyn Euroopan yhteisöjen jäsenvaltioiden hallitusten edustajien päätöksen (),sekä katsovat että,Maastrichtissa 7 päivänä helmikuuta 1992 allekirjoitetun Euroopan unionia koskevan sopimuksen tullessa voimaan edellä mainitun perustamissopimuksen 14 artikla kumotaan ja sovelletaan Euroopan hiili- ja teräsyhteisön perustamissopimuksen uutta 11 artiklaa, Euroopan yhteisön perustamissopimuksen uutta 161 artiklaa ja Euroopan atomienergiayhteisön perustamissopimuksen uutta 130 artiklaa, jotka antavat komissiolle mahdollisuuden nimittää jäsentensä keskuudesta yhden tai kaksi varapuheenjohtajaa, jaon näin ollen suotavaa nimittää tässä päätöksessä nimetyt henkilöt komission varapuheenjohtajiksi 1 päivään heinäkuuta 1993 alkaen Euroopan unionista tehdyn sopimuksen voimaantuloon asti ja enintään 5 päivään tammikuuta 1995 asti,OVAT PÄÄTTÄNEET SEURAAVAA:Ainoa artiklaEuroopan yhteisöjen komission varapuheenjohtajiksi 1 päivään heinäkuuta 1993 alkaen Maastrichtissa 7 päivänä helmikuuta 1992 allekirjoitetun Euroopan unionista tehdyn sopimuksen voimaantuloon asti ja enintään 5 päivään tammikuuta 1995 asti nimitetään:- Martin Bangemann- Sir Leon Brittan- Henning Christophersen- Manuel Marín González- Antonio Ruberti- Karel Van Miert.Tehty Brysselissä 30 päivänä kesäkuuta 1993.PuheenjohtajaG. RIBERHOLDT() EYVL N:o L 2, 6.1.1993, s. 5


Avis juridique important

|

32003D0211

2003/211/YUTP: Neuvoston Päätös 2003/211/YUTP tehty 24 päivänä helmikuuta 2003, tietoturvallisuutta koskevan sopimuksen tekemisestä Euroopan unionin ja Pohjois-Atlantin liiton välillä

Virallinen lehti nro L 080 , 27/03/2003 s. 0035 - 0035

Neuvoston Päätös 2003/211/YUTPtehty 24 päivänä helmikuuta 2003,tietoturvallisuutta koskevan sopimuksen tekemisestä Euroopan unionin ja Pohjois-Atlantin liiton välilläEUROOPAN UNIONIN NEUVOSTO, jokaottaa huomioon Euroopan unionista tehdyn sopimuksen ja erityisesti sen 24 artiklan,ottaa huomioon puheenjohtajavaltion suosituksensekä katsoo seuraavaa:(1) Neuvoston pääsihteeristön ja Pohjois-Atlantin liiton välillä sovittiin väliaikaisista turvallisuusjärjestelyistä niiden pääsihteerien välisenä kirjeenvaihtona 26 päivänä heinäkuuta 2000.(2) Barcelonan Eurooppa-neuvosto korosti pitävänsä erityisen tärkeänä pysyvien järjestelyjen aikaansaamista Euroopan unionin ja Naton välillä mahdollisimman nopeasti. Tätä varten se pyysi lisäksi puheenjohtajavaltiota suorittamaan yhdessä korkean edustajan kanssa tarvittavia korkean tason yhteydenottoja myönteisen tuloksen varmistamiseksi. Kyseisiin järjestelyihin kuuluu muun muassa tietoturvallisuutta koskeva sopimus.(3) Neuvoston ja komission turvallisuussääntöjen tultua voimaan 1 päivänä joulukuuta 2001 neuvosto ja komissio voivat hoitaa täysipainoisesti tällaisen sopimuksen täytäntöönpanosta johtuvat velvollisuudet.(4) Neuvoston tehtyä 15 päivänä huhtikuuta 2002 päätöksen, jolla puheenjohtajavaltio valtuutettiin aloittamaan korkeana edustajana toimivan neuvoston pääsihteerin avustamana neuvottelut Naton kanssa, puheenjohtajavaltio on neuvotellut tietoturvallisuutta koskevan sopimuksen.(5) Tämä sopimus olisi hyväksyttävä,ON PÄÄTTÄNYT SEURAAVAA:1 artiklaHyväksytään Euroopan unionin puolesta Euroopan unionin ja Pohjois-Atlantin liiton välinen sopimus tietoturvallisuudesta.Sopimuksen teksti on tämän päätöksen liitteenä.2 artiklaNeuvoston puheenjohtaja valtuutetaan allekirjoittamaan sopimus Euroopan unionia sitovasti.3 artiklaTätä päätöstä noudatetaan päivästä, jona se tehdään.4 artiklaTämä päätös julkaistaan Euroopan unionin virallisessa lehdessä.Tehty Brysselissä 24 päivänä helmikuuta 2003.Neuvoston puolestaPuheenjohtajaG. Papandreou


title: 2010/777/EU: Komission päätös, annettu 15 päivänä joulukuuta 2010 , neuvoston direktiivin 2008/90/EY muuttamisesta tuontiedellytyksiä koskevan poikkeuksen soveltamisen jatkamiseksi kolmansista maista tuotavien hedelmäntuotantoon tarkoitettujen hedelmäkasvien ja niiden lisäysaineiston osalta (tiedoksiannettu numerolla K(2010) 8992)

text:
               16.12.2010

               FI

               Euroopan unionin virallinen lehti

               L 332/40

         KOMISSION PÄÄTÖS,
   annettu 15 päivänä joulukuuta 2010,
   neuvoston direktiivin 2008/90/EY muuttamisesta tuontiedellytyksiä koskevan poikkeuksen soveltamisen jatkamiseksi kolmansista maista tuotavien hedelmäntuotantoon tarkoitettujen hedelmäkasvien ja niiden lisäysaineiston osalta
   (tiedoksiannettu numerolla K(2010) 8992)
   (2010/777/EU)
   EUROOPAN KOMISSIO, joka
   ottaa huomioon Euroopan unionin toiminnasta tehdyn sopimuksen,
   ottaa huomioon hedelmäntuotantoon tarkoitettujen hedelmäkasvien ja niiden lisäysaineiston pitämisestä kaupan 29 päivänä syyskuuta 2008 annetun neuvoston direktiivin 2008/90/EY (1) ja erityisesti sen 12 artiklan 2 kohdan toisen alakohdan,
   sekä katsoo seuraavaa:

               (1)

               Komission on direktiivin 2008/90/EY 12 artiklan 1 kohdan mukaisesti päätettävä, vastaavatko hedelmäkasvit ja niiden lisäysaineistot, jotka tuotetaan kolmannessa maassa ja joista on samat takeet toimittajan velvoitteita, tunnistettavuutta, ominaisuuksia, kasvien terveyttä, kasvualustaa, pakkaamista, tarkastusta koskevia yksityiskohtaisia sääntöjä, merkitsemistä ja sulkemista koskevilta osin, unionissa tuotettuja kyseisen direktiivin vaatimukset ja edellytykset täyttäviä hedelmäkasveja ja niiden lisäysaineistoja kaikilta näiltä osin.

               (2)

               Kolmansien maiden edellytyksistä ei kuitenkaan edelleenkään ole käytettävissä niin paljon tietoa, että komissio voisi tässä vaiheessa tehdä mitään kolmatta maata koskevaa päätöstä.

               (3)

               Kaupan järjestelyjen häiriintymisen ehkäisemiseksi olisi direktiivin 2008/90/EY 12 artiklan 2 kohdan mukaisesti sallittava, että kolmansista maista hedelmäkasveja ja niiden lisäysaineistoa tuovat jäsenvaltiot voivat edelleen soveltaa edellytyksiä, jotka ovat vastaaviin unionin tuotteisiin sovellettavien edellytysten kaltaisia.

               (4)

               On aiheellista sallia kyseisten edellytysten soveltaminen sellaisen ajanjakson ajan, joka on yhdenmukainen direktiivin 2008/90/EY 21 artiklassa tarkoitetun siirtymäajan kanssa.

               (5)

               Sen vuoksi direktiivissä 2008/90/EY säädetyn tällaiseen tuontiin sovellettavan poikkeuksen soveltamisajanjakson voimassaoloa olisi jatkettava 31 päivään joulukuuta 2018 saakka.

               (6)

               Sen vuoksi direktiiviä 2008/90/EY olisi muutettava.

               (7)

               Tässä päätöksessä säädetyt toimenpiteet ovat hedelmänsukuisia ja -lajisia kasveja ja lisäysaineistoa käsittelevän pysyvän komitean lausunnon mukaiset,

         ON HYVÄKSYNYT TÄMÄN PÄÄTÖKSEN:
   1 artikla
   Korvataan direktiivin 2008/90/EY 12 artiklan 2 kohdan ensimmäisessä alakohdassa oleva ilmaisu ”31 päivään joulukuuta 2010” ilmaisulla ”31 päivään joulukuuta 2018”.
   2 artikla
   Tämä päätös on osoitettu kaikille jäsenvaltioille.

      Tehty Brysselissä 15 päivänä joulukuuta 2010.

            Komission puolesta

         John DALLI

            Komission jäsen

      (1)  EUVL L 267, 8.10.2008, s. 8.


title: 2007/789/EY: Komission päätös, tehty 4 päivänä joulukuuta 2007 , Kiinan kansantasavallasta ja Kazakstanista peräisin olevan piimangaanin tuonnissa asetuksella (EY) N:o 1420/2007 käyttöön otetun lopullisen polkumyyntitullin suspendoimisesta

text:
               5.12.2007

               FI

               Euroopan unionin virallinen lehti

               L 317/79

      KOMISSION PÄÄTÖS,
   tehty 4 päivänä joulukuuta 2007,
   Kiinan kansantasavallasta ja Kazakstanista peräisin olevan piimangaanin tuonnissa asetuksella (EY) N:o 1420/2007 käyttöön otetun lopullisen polkumyyntitullin suspendoimisesta
   (2007/789/EY)
   EUROOPAN YHTEISÖJEN KOMISSIO, joka
   ottaa huomioon Euroopan yhteisön perustamissopimuksen,
   ottaa huomioon polkumyynnillä muista kuin Euroopan yhteisön jäsenvaltioista tapahtuvalta tuonnilta suojautumisesta 22 päivänä joulukuuta 1995 annetun neuvoston asetuksen (EY) N:o 384/96 (1), jäljempänä ’perusasetus’, ja erityisesti sen 14 artiklan 4 kohdan,
   on kuullut neuvoa-antavaa komiteaa,
   sekä katsoo seuraavaa:
   A.   MENETTELY

               (1)

               Neuvosto otti asetuksella (EY) N:o 1420/2007 (2) käyttöön lopullisen polkumyyntitullin Kiinan kansantasavallasta, jäljempänä ’Kiina’, ja Kazakstanista peräisin olevan, CN-koodeihin 7202 30 00 ja ex 8111 00 11 (Taric-koodi 8111001110) luokiteltavan piimangaanin (ferropiimangaani mukaan luettuna), jäljempänä ’tarkasteltavana oleva tuote’, tuonnissa. Käyttöön otettu polkumyyntitulli on 8,2 prosenttia Kiinasta peräisin olevan tuotteen osalta ja 6,5 prosenttia Kazakstanista peräisin olevan tuotteen osalta.

               (2)

               Komissiolle toimitettiin tieto sellaisesta markkinaolosuhteiden muuttumisesta, joka tapahtui asetuksen (EY) N:o 1420/2007 mukaisen alkuperäisen tutkimusajanjakson jälkeen ja jonka perusteella saattaa olla perusteltua jättää käyttöön otetut toimenpiteet väliaikaisesti soveltamatta eli suspendoida ne perusasetuksen 14 artiklan 4 kohdan mukaisesti. Komissio tarkasteli tämän vuoksi, onko suspendointi perusteltua.

         B.   PERUSTEET

               (3)

               Perusasetuksen 14 artiklan 4 kohdan mukaan polkumyyntitoimenpiteet voidaan yhteisön edun mukaisesti jättää väliaikaisesti soveltamatta eli suspendoida, jos markkinaolosuhteet ovat väliaikaisesti muuttuneet siten, ettei suspendoinnista todennäköisesti aiheutuisi vahinkoa, ja sillä edellytyksellä, että yhteisön tuotannonalalla on ollut mahdollisuus esittää huomautuksiaan ja että nämä huomautukset on otettu huomioon. Lisäksi 14 artiklan 4 kohdassa säädetään, että asianomaisia polkumyynnin vastaisia toimenpiteitä voidaan milloin tahansa alkaa soveltaa uudelleen, jos niiden suspendoiminen ei enää ole perusteltua.

               (4)

               Piimangaanin maailmanmarkkinahintojen todettiin kohonneen alkuperäisen tutkimusajanjakson jälkeen, mikä oli osoitus markkinaolosuhteiden muuttumisesta. Sen vuoksi komissio on tehnyt lisätutkimuksen arvioidakseen tarkasteltavana olevan tuotteen määrien ja hintojen viimeaikaista kehitystä 1 päivän heinäkuuta 2006 ja 30 päivän syyskuuta 2007 välisenä aikana, kehityksen vaikutuksia yhteisön tuotannonalalle aiheutuneeseen vahinkoon sekä yhteisön yleistä etua.

               (5)

               Koottujen tietojen perusteella todettiin, että piimangaanin markkinahinnat ovat nousseet yhteisön markkinoilla alkuperäisen tutkimusajanjakson jälkeen vuoden 2007 kolmanteen neljännekseen mennessä noin 69 prosenttia: keskimääräinen hinta oli vuoden 2006 kolmannella neljänneksellä 622 euroa/tonni ja vuoden 2007 kolmannella neljänneksellä 1 051 euroa/tonni. Varsinkin vuoden 2007 toisen ja kolmannen neljänneksen välillä todettiin merkittävä, noin 42 prosentin hinnannousu. Nämä suuntaukset näkyvät myös muilla suurimmilla markkina-alueilla maailmanlaajuisesti samoin kuin piimangaanin tuonnissa yhteisöön.

               (6)

               Piimangaani on keskeinen raaka-aine teräksen tuotannossa. Edellä selostetun hinnannousun taustalla ovat väliaikaiset toimitusvaikeudet sekä piimangaanin aiempaa suurempi kysyntä, joka johtui teräksen kysynnän maailmanlaajuisesta kasvusta. Vuonna 2004 tapahtuneen hinnannousun kaltaisten äkillisten hinnannousujen yhteydessä on aiemmin osoittautunut, että tällainen kysynnän ja tarjonnan epätasapaino näillä markkinoilla on luonteeltaan väliaikaista. Yleensä hinnat palautuvat pitkän aikavälin tasolleen, kun piimangaanin vapaa kapasiteetti on käytetty kokonaan.

               (7)

               Kiinasta ja Kazakstanista peräisin olevan piimangaanin tuonnin markkinaosuus pieneni 1 päivän lokakuuta 2006 ja 30 päivän syyskuuta 2007 välisenä aikana 0,6 prosenttiyksikköä, 9,8 prosenttiin yhteisön kokonaiskulutuksesta. EY:n kulutus on lisääntynyt 20 prosenttia.

               (8)

               Yhteisön tuotannonalan tilanne on parantunut alkuperäisen tutkimusajanjakson jälkeen. Alkuperäisen tutkimusajanjakson ja 1 päivästä lokakuuta 200630 päivään syyskuuta 2007 ulottuvan ajanjakson välillä myynti kasvoi määrällisesti 15 prosenttia ja tuotanto 19 prosenttia. Yhteisön tuotannonalan markkinaosuus kuitenkin supistui 1,1 prosenttiyksikköä, 23,8 prosenttiin. Kannattavuus parani huomattavasti: yhteisön tuotannonalan kannattavuus oli 42 prosenttia vuoden 2007 kolmannella neljänneksellä eli se ylitti selvästi jopa alkuperäisessä tutkimuksessa sopivaksi katsotun 5 prosentin voittotason.

               (9)

               Kuten asetuksen (EY) N:o 1420/2007 johdanto-osan 157–163 kappaleessa todetaan, kyseisten toimenpiteiden käyttöönoton odotettiin johtavan käyttäjien kannalta joihinkin, tosin vähäisiin, kielteisiin vaikutuksiin, kuten käyttäjien kustannusten kasvuun siksi, että niiden on mahdollisesti tarpeen järjestää uusia tai vaihtoehtoisia toimituksia. Kun otetaan huomioon markkinaolosuhteiden väliaikainen muutos ja se, että tämän seurauksena yhteisön tuotannonalalle ei nykyisin aiheudu vahinkoa, voidaan todeta, että käyttäjiin kohdistuvat mahdolliset kielteiset vaikutukset voitaisiin poistaa suspendoimalla toimenpiteet. Näin ollen voidaan päätellä, että suspendointi on yhteisön yleisen edun mukaista.

               (10)

               Kun otetaan huomioon markkinaolosuhteiden väliaikainen muutos ja erityisesti piimangaanista yhteisön markkinoilla veloitettujen hintojen korkea taso, joka on huomattavasti korkeampi kuin alkuperäisessä tutkimuksessa todettu vahinkoa aiheuttava taso, sekä se, että tarkasteltavana olevan tuotteen kysynnän ja tarjonnan väitetään olevan epätasapainossa, päätellään, että Kiinasta ja Kazakstanista peräisin olevan tarkasteltavana olevan tuotteen tuontiin liittyvää vahinkoa ei todennäköisesti aiheutuisi uudelleen suspendoinnin vuoksi. Sen vuoksi ehdotetaan, että voimassa olevat toimenpiteet suspendoidaan yhdeksän kuukauden ajaksi perusasetuksen 14 artiklan 4 kohdan mukaisesti.

         C.   YHTEISÖN TUOTANNONALAN KUULEMINEN

               (11)

               Komissio on perusasetuksen 14 artiklan 4 kohdan mukaisesti ilmoittanut yhteisön tuotannonalalle aikomuksestaan suspendoida kyseessä olevat polkumyyntitoimenpiteet. Yhteisön tuotannonalalle on annettu tilaisuus esittää huomautuksensa, eikä se vastustanut polkumyyntitoimenpiteiden suspendoimista.

         D.   PÄÄTELMÄT

               (12)

               Komissio katsoo tämän vuoksi, että kaikki tarkasteltavana olevaan tuotteeseen sovellettavan polkumyyntitullin suspendoinnin edellytykset täyttyvät perusasetuksen 14 artiklan 4 kohdan mukaisesti. Asetuksella (EY) N:o 1420/2007 käyttöön otettu polkumyyntitulli olisi sen vuoksi suspendoitava yhdeksän kuukauden ajaksi.

               (13)

               Komissio jatkaa tarkasteltavana olevan tuotteen tuonnin ja hintojen seurantaa. Jos jossain vaiheessa käy niin, että Kiinasta ja Kazakstanista peräisin olevan tarkasteltavana olevan tuotteen polkumyynnillä tapahtuva tuonti lisääntyy uudelleen ja tämän vuoksi aiheuttaa vahinkoa yhteisön tuotannonalalle, komissio toteuttaa tarvittavat toimenpiteet polkumyyntitullin uudelleen käyttöön ottamiseksi vahingon arviointia koskevat aineelliset säännöt huomioon ottaen. Tarvittaessa voidaan suorittaa välivaiheen tarkastelu perusasetuksen 11 artiklan 3 kohdan mukaisesti,

         ON PÄÄTTÄNYT SEURAAVAA:
   1 artikla
   Suspendoidaan yhdeksän kuukauden ajaksi asetuksella (EY) N:o 1420/2007 käyttöön otettu lopullinen polkumyyntitulli Kiinan kansantasavallasta ja Kazakstanista peräisin olevan, CN-koodeihin 7202 30 00 ja ex 8111 00 11 (Taric-koodi 8111001110) luokiteltavan piimangaanin (ferropiimangaani mukaan luettuna) tuonnissa.
   2 artikla
   Tämä päätös tulee voimaan seuraavana päivänä sen jälkeen, kun se on julkaistu Euroopan unionin virallisessa lehdessä.

      Tehty Brysselissä 4 päivänä joulukuuta 2007.

            Komission puolesta

         Peter MANDELSON

            Komission jäsen

      (1)  EYVL L 56, 6.3.1996, s. 1. Asetus sellaisena kuin se on viimeksi muutettuna asetuksella (EY) N:o 2117/2005 (EUVL L 340, 23.12.2005, s. 17).

      (2)  Ks. tämän virallisen lehden sivu 5.